Authors at Astrodienst - Astrodienst Guest user u1359805173
20-Jul-2017, 23:47 UT/GMT Saamgestelde rente: Wat werk en wat werk nie? - Jou Geld | Solidariteit WêreldJou Geld | Solidariteit Wêreld
Saamgestelde rente: Wat werk en wat werk nie?
Met behulp van ŉ begroting en meer gedissiplineerde besteding, het jy elke maand ŉ paar ekstra rand om te spaar. So, watter soort rentedraende rekening het jy toe vir jou spaargeld gekies en verdien jou spaargeld saamgestelde rente?
Moenie die fout maak om jou spaargeld in ŉ transaksiespaarrekening te sit nie. Jou geld sal geen rente verdien nie en sal in werklikheid elke maand minder word as gevolg van maandelikse gelde en transaksies op die rekening. Jy moet jou geld sit in ŉ rentedraende rekening wat saamgestelde rente verdien. Terwyl jy hard werk vir jou geld, sal jou geld op dié wyse hard werk vir jou.
Saamgestelde rente is rente wat rente op rente op rente verdien. Byvoorbeeld: R1 200,00 teen jaarlikse rente van 10% sal aan die einde van jaar een R1 320,00 beloop. Met saamgestelde rente op die R1 320,00 sal die bedrag in jaar twee R1 452,00 wees. Hoe langer jy die geld los waar dit is, hoe vinniger groei die bedrag as gevolg van saamgestelde rente op ŉ groter en groter bedrag. Saamgestelde rente is lelik as dit op jou skuld toegepas word (gewoonlik maandeliks), maar wanneer jy dit gebruik om jou persoonlike rykdom te laat groei, is dit soos gratis lekkers.
Om die meeste uit saamgestelde rente te haal, moet jy elke maand geld in jou spaarrekening deponeer. Byvoorbeeld: as jy net R100 rand per jaar sit in ŉ rekening wat saamgestelde groei van 10% lewer, sal dit na 10 jaar R1 593,74 beloop. As jy vir dieselfde tydperk (10 jaar) elke maand R100 belê, sal hierdie geld deur saamgestelde groei R20 484,50 beloop.